24MOC-98

EH Bildu Nafarroa talde parlamentarioko foru parlamentari Txomin González Martínez jaunak, Legebiltzarreko Erregelamenduan ezarritakoaren babesean, honako mozio hau aurkezten du, Nafarroako Parlamentuaren Osoko Bilkuran eztabaidatu eta bozkatzeko.

Zioen azalpena

Organoak erauzteari eta transplantatzeari buruzko urriaren 27ko 30/1979 Legearen 3. artikuluak honako hau jasotzen du: Osasun eta Gizarte Segurantza Ministerioak berariaz baimenduko ditu giza organoak erauzteko osasun-zentroak. Baimen horrek erabakiko du nori dagokion esku-hartze bakoitzerako adostasuna ematea.

Honela dio 7. artikuluak:

Bat. Autonomia erkidego eta nazio mailako erakundeak eratzea erraztuko da, eta pertsona hilengandik lortutako transplanterako organoak trukatzea eta azkar zirkulatzea ahalbidetzen duten nazioarteko erakundeekin lankidetzan jardunen da, hartzailerik egokiena aurkitzeko.

Bi. Osasun eta Gizarte Segurantza Ministerioak arau erregulatzaileak emango ditu beren izaeragatik kontserbazio-modalitate hori ahalbidetzen duten organoen «bankuen» funtzionamenduari eta kontrolari buruz. «Banku» horiek ez dute, inolaz ere, irabazi-asmorik izanen.

Eta lehenengo xedapen gehigarrian honako hau dio: Gobernuak lege honetan xedatutakoa garatu beharko du erregelamendu bidez, eta, bereziki:

a) Lege honetan aipatzen diren langile, zerbitzu eta osasun-zentroek aitortuak eta beren eginkizunetan egiaztatuak izateko bete behar dituzten baldintzak eta betekizunak;

Ondoren onetsitako arauek egiaztapen-prozedura garatu dute.

Hala, Osasuneko Estatu idazkariaren 1980ko ekainaren 27ko Ebazpenak, Organoen Transplanteari buruzko Legearen Erregelamendua garatzen duenak, honako hau adierazten du organoen transplante-programak hasteko jarraitu beharreko prozedurei dagokienez:

* 5. artikulua: Organoen transplanteak edo ehunen inplanteak baldintza hauek betetzen dituzten ospitaleetan bakarrik egin ahal izanen dira:

a) Zerbitzu hauetakoren bat izatea: barne-medikuntza, nefrologia, neurologia edo neurokirurgia, kirurgia orokorra, anestesia, urologia, zainketa intentsiboetako unitatea, odol-bankua, hematologiako, biokimika klinikoko eta mikrobiologiako laborategi orokorrak, immunologia propioko edo afiliatuko laborategia eta erradiologia.

b) Egunean hogeita lau orduko zaintza-txandak –presentzialak nahiz deien bidezkoak–, kasuan kasuko zerbitzu edo unitateenak.

1. Transplantean esperientzia duen unitate kirurgikoa.
2. Hemodialisia duen nefrologia-unitatea.
3. Isolamendu-unitate esterilak.

Aldez aurretik egin beharreko egiaztapenak egin ondoren, Osasun eta Gizarte Segurantza Ministerioak, Osasunerako Estatu Idazkaritzaren bitartez, eskatutako baimena eman ahal izanen du, eta baimen horrek 4 urteko aldi berriztagarriak izango ditu.

1723/2012 Errege Dekretua, abenduaren 28koa, Transplanterako giza organoak lortu, klinikoki erabili eta lurraldeen artean koordinatzeko jarduerak arautzen dituen abenduaren 28ko 1723/2012 Errege Dekretuak, berriz, hauxe dio II. eranskinean:

Organoak transplantatzeko zentroak baimentzeko betekizun espezifikoak

1. Emaile hilen organoen transplante-zentroak baimentzeko baldintza espezifikoak honako hauek izanen dira:

a) Giltzurrun-transplanteak egiteko: nefrologiako, urologiako eta/edo kirurgia orokorreko eta digestio-kirurgiako eta/edo kirurgia baskularreko unitatea edukitzea, esperientziadun behar adina langile kualifikaturekin, bermatzeko transplante horiek behar bezala egiten direla eta paziente horien balizko konplikazioen jarraipen, diagnostiko eta tratamendu egokia egiten dela.

Hori dela-eta, honako erabaki proposamen hau aurkezten dugu:

1. Nafarroako Parlamentuak Nafarroako Gobernua eta Osasun Departamentua premiatzen ditu azter dezan ea bideragarria ote den prestakuntza eta kualifikazio profesionaleko programa bat garatzea, Osasun-sistema Publikoko gainontzeko zerbitzuekiko akordioen bidez, Osasunbidea-Nafarroako Osasun Zerbitzuko langileei ahalbidetuko diena giltzurrun-transplanteak modu progresiboan egin ahal izatea pertsona helduen kasuan, bai eta prestazio berri horietarako osasun-instalazioak egokitzea ere.

Iruñean, 2024ko irailaren 12an

Foru parlamentaria: Domingo González Martínez